Bayar RM20k boleh masuk Malaysia
Johor Bahru: Tambak Johor bocor dan terbaharu, 21 migran warga Bangladesh terlepas masuk. Bagaimanapun, kecekapan polis membolehkan kumpulan migran terbabit yang sebelum itu mendarat di Lapangan terbang Changi, Singapura, ditahan di sebuah rumah penampungan atau transit, di Taman Daya, di sini.Ketua Polis Johor Datuk M Kumar ketika mendedahkan perkara itu berkata, dengan bayaran kira-kira RM20,000, seorang migran warga Bangladesh yang transit di Singapura, dibawa masuk ke Johor dengan berjalan melalui laluan terpencil dari republik itu ke Bangunan Sultan Iskandar (BSI), di sini, sebelum ditempatkan di rumah transit. Kata beliau, taktik itu digunakan sindiket penyeludupan migran didalangi warga tempatan dan Bangladesh. Terdahulu, kata beliau, polis menyerbu rumah penampungan terbabit, 9 September lalu. Hasilnya, pada serbuan jam 5.30 pagi itu, 21 migran warga Bangladesh berusia 19 tahun hingga 44 tahun ditahan. "Serbuan dijalankan hasil risikan dijalankan polis berkaitan aktiviti penyeludupan migran sekitar Tambak Johor yang aktif sejak Ogos lalu. "Rumah transit itu menempatkan pendatang asing tanpa izin (Pati) sebelum dibawa ke destinasi tertentu. "Pada serbuan itu, turut ditahan ialah seorang wanita tempatan dan tiga lelaki warga asing yang berperanan sebagai pengurus atau transporter selain penjaga rumah transit terbabit," katanya pada kenyataan, semalam.Kumar berkata, siasatan awal mendapati, migran itu diurus  ejen di Bangladesh dengan kadar bayaran Taka 550,000 atau kira-kira RM20,000 setiap seorang sebelum transit di Lapangan Terbang Changi, Singapura. "Migran ini kemudian diuruskan oleh ejen sindiket untuk masuk ke Malaysia dengan berjalan melalui laluan terpencil menuju ke BSI. "Seterusnya, migran akan diambil oleh transporter untuk dihantar ke rumah transit," jelasnya.Menurut beliau, pada serbuan itu, turut dirampas antaranya 25 telefon bimbit, 22 pasport Bangladesh selain wang RM1,200. Turut dirampas satu surat perjanjian peminjam kereta, serangkai anak kunci premis serta Perodua Axia dan Perodua Myvi. Katanya, kes membabitkan 21 migran itu disiasat mengikut Seksyen 6(1)(c) Akta Imigresen 1959/63. Manakala, empat pengurus atau transporter atau penjaga rumah transit itu dituduh mengikut Seksyen 26A Akta Antipemerdagangan Orang dan Antipenyeludupan Migran 2007. "Semua 21 migran sudah dituduh pada 23 September lalu di Mahkamah Majistret Johor Bahru, dan kes akan disebut semula 13 Oktober ini. "Manakala pertuduhan terhadap empat pengurus atau transporter dibuat di Mahkamah Sesyen Johor Bahru, pagi ini (semalam)," katanya.